Predkladacia správa

Informácia sa predkladá ako iniciatívny materiál, ktorý informuje o spôsobe realizácie financovania regionálneho rozvoja mesta Hurbanovo.

Ministerstvom hospodárstva Slovenskej republiky v rámci podpory prílevu zahraničných investícií na Slovensko a zároveň podpory regionálneho rozvoja Slovenskej republiky realizuje investičné projekty, ktoré si vyžadujú financovanie zo štátneho rozpočtu v roku 2005. Štát spolupodieľaním sa na financovaní výstavby technickej infraštruktúry v meste Hurbanovo participuje na regionálnom rozvoji dotknutej oblasti a prispieva tiež k vytvoreniu nových pracovných miest. 

Keďže finančné krytie nie je možné zabezpečiť zo zdrojov mesta Hurbanovo, je potrebné, aby sa zabezpečil prísun finančných prostriedkov zo štátneho rozpočtu Slovenskej republiky.

Ministerstvo hospodárstva SR poskytne mestu Hurbanovo v súlade s Výnosom č. 1/2005 Ministerstva hospodárstva SR z 1. marca 2005 o poskytovaní dotácií v pôsobnosti Ministerstva hospodárstva SR (ďalej len „výnos“) dotáciu na regionálny rozvoj mesta Hurbanovo vo výške 8 mil. Sk. Dotáciou obci na výstavbu technickej infraštruktúry „Inžinierskych sietí pre výrobný areál NURITECH – Hurbanovo“, sa prispeje k jej regionálnemu rozvoju, mesto sa bude spolupodieľať na uvedenom projekte sumou vo výške 3,45 mil. Sk:
1)	Komunikácia – vjazd zo štátnej cesty I/64
2)	Vybudovanie chodníka pre cyklistov
3)	Inžinierske siete (vodovod, kanalizácia, plynovod)
4)	Trafostanica
5)	Prekládka vysokého napätia

Mesto Hurbanovo predložilo v súlade s § 8 ods. 4 „výnosu“ čestné vyhlásenie o vysporiadaní finančných vzťahov so štátnym rozpočtom za predchádzajúci rozpočtový rok. Doklady uvedené v § 8 ods. 5 „výnosu“, ktoré preukazujú vlastnícke právo k stavbe a ňou zastavanému pozemku predloží mesto do konca apríla 2005.     

Ministerstvo hospodárstva SR podpíše s mestom Hurbanovo Zmluvu o poskytnutí dotácie zo štátneho rozpočtu na financovanie technickej infraštruktúry súvisiacej s regionálnym rozvojom mesta Hurbanovo v súlade s „výnosom“ až po predložení všetkých dokumentov tak ako sú uvedené vo „výnose“.

Pretože má materiál informatívny charakter, nebol predmetom medzirezortného pripomienkového konania v súlade s ustanovením čl. 10 ods. 6 pís. a) Smernice na prípravu a predkladanie materiálov na rokovanie vlády Slovenskej republiky.